**Ysgoloriaeth Ymchwil Doethuriaeth Is-Ganghellor Prifysgol Metropolitan Caerdydd:** Cydraddoldeb rhwng y Rhywiau mewn Chwaraeon yng Nghymru: Gwerthusiad Beirniadol o Rôl y Cyfryngau Darlledu

Cafodd Prifysgol Metropolitan Caerdydd ei rhestru’n Brifysgol y Flwyddyn yng Nghymru 2021 gan *The Times* a *The Sunday Times Good University Guide*. At hynny, yn yr Arolwg Profiad Ymchwil Ôl-raddedig AU Ymlaen cenedlaethol diweddar, cawsom ein gosod yn y 3ydd safle o’r 94 Sefydliad Addysg Uwch a gymerodd ran. Fe’n gosodwyd yn y safle cyntaf ar gyfer adnoddau a sgiliau ymchwil, yn y trydydd safle ar gyfer cymorth a datblygiad proffesiynol, ac yn y 10 uchaf ar gyfer goruchwyliaeth.

**Y Cyfle**

Yn awr, rydym yn awyddus i recriwtio nifer o fyfyrwyr Doethuriaeth eithriadol i brosiectau penodol yn Ysgol Chwaraeon a Gwyddorau Iechyd Caerdydd. Mae gan yr Ysgol ddiwylliant ymchwil sy’n ffynnu ac mae'n gartref i dros 100 o fyfyrwyr Doethuriaeth ar draws amrywiaeth o ddisgyblaethau.

**Y Pecyn**

Mae'r ysgoloriaethau ymchwil ar gael ar sail lawnamser ac maent yn cynnwys ffioedd y DU a thâl blynyddol o £12,000 am 3.5 mlynedd, gyda chofrestru naill ai ym mis Ionawr neu Ebrill 2022. Bydd ymgeiswyr llwyddiannus hefyd yn cael y cyfle i ennill hyd at £4,000 y flwyddyn yn ychwanegol drwy ddarparu cymorth ar gyfer dysgu ac addysgu. Ar gyfer ymgeiswyr rhyngwladol, byddwn yn hepgor ffioedd ar y gyfradd ffioedd cartref a bydd yn ofynnol iddynt ariannu'r ffioedd sy'n weddill eu hunain.

**Manylion y Prosiect**

Bydd y prosiect yn darparu gwerthusiad beirniadol o gymeriad ac effeithiau'r cyfryngau darlledu chwaraeon ar gydraddoldeb rhwng y rhywiau mewn chwaraeon yng Nghymru gan ddefnyddio dulliau cymysg. Bydd hyn yn cynnwys archwilio cydraddoldeb rhwng y rhywiau mewn chwaraeon yng Nghymru o ran deall pwy sy'n cymryd rhan, pa ddarpariaeth ac adnoddau sydd ar gael a beth yw negeseuon y cyfryngau. Bydd y prosiect hefyd yn archwilio amrywiaeth a chynhwysiant yn y gweithlu darlledu chwaraeon yng Nghymru a thirwedd y cyfryngau darlledu chwaraeon o ran yr hyn sy'n cael ei ohebu, pa mor aml a ble. Yn olaf, bydd y prosiect yn ceisio deall effaith y cyfryngau darlledu chwaraeon ar gydraddoldeb rhwng y rhywiau mewn Chwaraeon yng Nghymru. Cyflawnir hyn drwy ymchwilio i farn cymunedau chwaraeon gwahanol Cymru, barn y gymuned darlledu chwaraeon yng Nghymru, a barn y Cyhoedd yng Nghymru, ynghylch cynrychiolaeth menywod a merched mewn chwaraeon ar y cyfryngau darlledu.

**Meini Prawf**

Ystyrir pob cais ar sail teilyngdod ac rydym yn croesawu ceisiadau gan bob aelod o'r gymuned. Rydym yn annog pobl o grwpiau amrywiol a'r rhai nad oes ganddynt gynrychiolaeth ddigonol mewn Addysg Uwch yn arbennig.

Bydd angen i ymgeiswyr feddu ar radd anrhydedd dda (o leiaf 2:1) mewn maes pwnc cysylltiedig, ac mae cymhwyster ôl-raddedig yn ddymunol. Bydd hefyd angen i ymgeiswyr ddangos gwybodaeth, sgiliau a phrofiad sy'n berthnasol i faes pwnc penodol y Ddoethuriaeth, yn ogystal â'r potensial i gwblhau gradd uwch yn llwyddiannus drwy ymchwil.

**Y Broses Ymgeisio**

Dylai ymgeiswyr gyflwyno datganiad personol (uchafswm o ddwy ochr A4) a CV. Yn y datganiad personol, mae angen i ymgeiswyr amlinellu eu rhesymau dros ymgeisio am yr ysgoloriaeth ymchwil Doethuriaeth ac ehangu ar eu sgiliau, gwybodaeth a phrofiad perthnasol. Dylai eich CV gynnwys manylion cyswllt dau ganolwr hefyd.

Dylid anfon ceisiadau drwy e-bost at LLind@cardiffmet.ac.uk

Y dyddiad cau ar gyfer ceisiadau yw 5yp ddydd Gwener 26ain Tachwedd 2021

I gael rhagor o wybodaeth, cysylltwch â’r Cyfarwyddwr Astudiaethau ar gyfer y prosiect hwn, Dr Alun Hardman (ahardman@cardiffmet.ac.uk)